Näennäinen säästäminen uhkaa muuttaa Oulun koululuokat levottomiksi ja aiheuttaa pahimmillaan oppimisvaikeuksia.

Sivistys- ja kulttuurilautakunta säästää perusopetuksesta arviolta 80 000 euroa kieltämällä sijaisten palkkaamisen lyhyisiin kolmen päivän poissaoloihin. Sijaiskielto on voimassa syyslukukauden loppuun.

Päätös tarkoittaa, että oppilaat joutuvat olemaan luokissaan keskenään, jos opettaja sairastuu.

Jokainen koulua joskus käynyt ymmärtää, että oppiminen ei voi olla täysipainoista, jos luokkahuoneessa vierailee tuolloin tällöin naapuriluokan opettaja katsomassa perään ja jakamassa tehtävät.

Vähemmästäkin rauhattomuus lisääntyy ja oppiminen häiriintyy. Koulunkäyntiavustajalle vastuuta luokasta ei voi vierittää.

Kolme päivää on pitkä aika ilman läsnäolevaa, ammattitaitoista opettajaa. Päivä ilman sijaista on siedettävän rajoissa, mutta sitä useampi on liikaa.



Sijaiskielto on sivistys- ja kulttuurilautakunnalta vastuutonta. Lautakunnan nimessä olevan sana sivistys asettuu outoon valoon. Paremmin sopisi sana nipistys.

Lautakunta voi perustella säästöä sillä, että se noudattaa kaupunginhallituksen käskyä, mutta yhteisön pienimpien kurittaminen osoittaa täydellistä piittaamattomuutta. Luulisi 80 000 euron summan löytyvän muualta kuin koululaisilta.

Keväällä kaupunki esitti työntekijöille lomarahan vaihtamista lisävapaisiin. Näin olisi saatu useiden miljoonien tuntuva säästöpotti. Työntekijäpuoli pisti äänekkäästi kampoihin. Heille ei kelvannut osittainenkaan lomarahajousto. Vaikuttaa siltä, että

Oulu hakee säästöjä nyt niiltä, jotka eivät kykene panemaan vastaan. Lapsilta.